రాంభట్ల పార్వతీశ్వర శర్మ
పదో యేట నుండే పద్యంరాయడంలో పరిశ్రమచేస్తూ పదహారేళ్ల వయస్సులో అష్టావధానాన్ని చేసిన యువావధాని, శతావధాని డాక్టర్. రాంభట్ల పార్వతీశ్వర శర్మ. 
ఆయన శ్రీ విభవనామ సంవత్సర మార్గశిర శుద్ధ పాడ్యమి - 1988 డిసెంబరు 9 న - సూర్యకాంత కామేశ్వరి, లక్ష్మీనరసింహ సోమయాజులు దంపతులకు శ్రీకాకుళంలో జన్మించారు. అయనది విద్య, కళలు, సాహిత్యం, వైద్యవృత్తి నేపథ్యం ఉన్న కుటుంబం. వీరి ముత్తాతగారు డా. రాంభట్ల వేంకటరావు వృత్తి రీత్యా వైద్యులైనా సంస్కృతాంధ్రాల్లో కవి, వ్యవసాయ నిపుణులు, స్వాతంత్ర్య సమర యోధులు. వేంకటరావు గారి రెండవ కుమారుని మనుమడు రాంభట్ల పార్వతీశ్వర శర్మ. ఆంధ్ర విశ్వకళాపరిషత్‌, తెలుగుశాఖ, విశాఖపట్నంలో తెలుగులో పంచకావ్యాలు - ఔచిత్యం గురించి పరిశోధన చేసి పీహెచ్.డి. పట్టాను పొందారు.2005 జూన్ 1 న అవధాన రంగంలోకి ప్రవేశించి ఇప్పటివరకు 45 అష్టావధానాలు చేసారు. పద్యరచనకు, అవధానవిద్యకు గురువు వీరి పితామహులు రాంభట్ల పార్వతీశ్వర శర్మ. ఈయన సుప్రసిద్ధ పద్యకవి, నటులు, నాటకకర్త, రేడియో ప్రయోక్త. వీరి ప్రోత్సాహంతో, శిక్షణలో పద్యపూరణలు చేస్తూ, ప్రఖ్యాతుల అవధానాల్లో పృచ్ఛకులుగా పద్యప్రక్రియపై పట్టు సాధిస్తూ తొలి అవధానానికి శ్రీకారం చుట్టారు, అవధాని పార్వతీశ్వర శర్మ. రాష్ట్రవ్యాప్తంగా వివిధ సాహిత్యసంస్థల ఆధ్వర్యవంలో తొలుత అష్టావధానాలు, తరువాత 2015 నవంబరులో విశాఖలో సంపూర్ణ శతావధానం చేసారు.
అవధానానికి వీరి తాతగారు (పితామహులు) శ్రీరాంభట్ల పార్వతీశ్వరశర్మ గారు గురువు. వీరి నేతృత్వంలోనే 16వ ఏటనుండి అవధానాలు ప్రారంభించి చేస్తున్నారు. ఇప్పటివరుకూ తెలుగు రాష్ట్రాల్లో 52 అష్టావధానాలు చేశారు. మొదటి అవధానాన్ని 2005లో విజయనగరం జిల్లా, శృంగవరపుకోటలోని ధారగంగమ్మ దేవాలయంలో చేసారు. 
ప్రాంతాలు - ఆధ్వర్యం వహించిన సంస్థలు - సందర్భాలు కొన్ని:
1. శృంగవరపుకోట - శ్రీ ధారగంగమ్మ ఆలయప్రాంగణం - (ఆంజనేయ, విఘ్నేశ్వరుల విగ్రహప్రతిష్ఠ) సందర్భంగా కుటుంబ సభ్యులే పృచ్ఛకులుగా మొదటి అవధానం చేసారు. శ్రీమతి రాంభట్ల సత్యవతమ్మ ఈ కార్యక్రమనిర్వాహకురాలు. ‘దహరానందనాథ’ దీక్షానామధేయులు రాంభట్ల వేంకటసోమయాజులు సంచాలకత్వంలో ఈ అవధానం విజయవంతమైంది.
2. విశాఖ పౌరగ్రంథాలయంలో - విశాఖసాహితి ఆధ్వర్యంలో గురుపూర్ణిమనాడు 2005వ సంవత్సరంలో ఆచార్య సార్వభౌమ శ్రీ వేదుల సుబ్రహ్మణ్య శాస్త్రి సంచాలకత్వలో, ఆచార్య కోలవెన్ను మలయవాసిని అధ్యక్షతన ఈ కార్యక్రమం విజయవంతమైంది.
3. డా. వి.యస్‌. కృష్ణా ప్రభుత్వ డిగ్రీ కళాశాల, మద్దిలపాలెం, విశాఖలో డా. మీగడ రామలింగ స్వామిగారి సంచాలకత్వంలో మూడవ అవధానం.
4. చినముషిడివాడ - విశాఖ.
5. అనకాపల్లి - భారతవికాస్‌ పరిషత్‌ శ్రీ బులుసు వేంకటేశ్వరులు సంచాలకత్వంలో.
6. నాయుడుతోట, విశాఖ - భారతీకళ్యాణ మండపంలో.
7. విజయనగరం, మహారాజా సంగీత కళాశాల - విజయభావన సాహిత్యసంస్థ నిర్వహణలో ఉగాది సందర్భంగా.
8. హైదరాబాదు, శంకరమఠం - పదసాహిత్యపరిషత్‌ నిర్వహణలో - ఆచార్య మంగళగిరి ప్రమీలాదేవి సంచాలకత్వంలో
9. కొవ్వూరు- బాలాత్రిపుర సుందరి ఆలయప్రాంగణం. "అష్టావధాని" "పండిత" నేమాని రామజోగి సన్యాసిరావు సారధ్యంలో
10. శృంగవరపుకోట - పుణ్యగిరి కల్చరల్‌ అసోసియేషన్‌లో ఉగాది సందర్భంగా.
11. కొవ్వూరు- అభయ ఆంజనేయస్వామి ఆలయప్రాంగణంలో. "అష్టావధాని" "పండిత" నేమాని రామజోగి సన్యాసిరావు సారధ్యంలో
12. విశాఖ లలితపీఠం - లలితానగర్‌ - పూర్వపీఠాధిపతుల ఆరాధనోత్సవాల్లో.
13. హనుమంతవాక - వైజాగ్‌ బ్రాహ్మణ ఫోరం ప్రారంభోత్సవంలో ఉగాది సందర్భంగా 2010 లో
14. కొత్తవలస - జిందాల్‌ పాఠశాల - ఉపాధ్యాయల 3 రోజుల శిక్షణా తరగతుల సందర్భంగా.
15. డా. వి.యస్‌. కృష్ణా ప్రభుత్వ డిగ్రీ కళాశాల, మద్దిలపాలెం, విశాఖలో శ్రీకృష్ణదేవరాయల పట్టాభిషేక పంచశతాబ్ద్యుత్సవాలు సందర్భంగా.
16. విశాఖ పౌరగ్రంథాలయం - కళావేదిక సాహిత్యసంస్థ నిర్వహణలో- కళావేదిక వార్షికోత్సవం.
17. విశాఖ జిల్లాపరిషత్‌ సమావేశమందిరం - (గిడుగు వెంకటరామ్మూర్తి జయంత్యుత్సవం) తెలుగు భాషాదినోత్సవం సందర్భంగా
18. పల్లెపాలెం - ఆంధ్ర కుటీరం, యానాం దరి - పిఠాపురాస్థానకవి శ్రీఓలేటి వేంకటరామశాస్త్రి జయంత్యుత్సవం
19. చోడవరం-గౌరీశ్వరస్వామి ఆలయం, పురాణసహిత కళ్యాణవేదిక, - శ్రీ అన్నమాచార్య సంగీతపీఠం - ఉగాది సందర్భంగా.
20. కలవరాయి అగ్రహారం - గణపతిముని స్మారక మందిరం, బొబ్బిలి దరి - గణపతిముని 75వ ఆరాధనోత్సవం సందర్భంగా.
21. విశాఖ శ్రీలలితపీఠం - లలితానగర్‌, విశాఖసాహితి- లలితాంబికా బ్రహ్మోత్సవాలు సందర్భంగా.
22. మాడుగుల, విశాఖజిల్లా - బాలవినాయక సేవాసంఘం వార్షికోత్సవంలో వినాయకచవితి సందర్భంగా.
23. విశాఖ శ్రీలలితపీఠం - లలితానగర్‌ - డా. రాంభట్ల వేంకటరావు మెమోరియల్‌ ట్రస్ట్‌. సుప్రసిద్ధ వైద్యులు శ్రీ గన్నవరపు నరసింహమూర్తి- అమెరికా, వారి పర్యవేక్షణలో.
24. జ్ఞానవాణి ఎఫ్.ఎం. 106.4, ఇందిరాగాంధీ జాతీయ సార్వత్రిక విశ్వవిద్యాలయం, విశాఖవారి నిర్వహణలో ప్రప్రథమ ఎఫ్.ఎం. రేడియో సంపూర్ణ అష్టావధానం. (తెలుగు భాషాదినోత్సవం 2012.)
25. పి.ఎన్‌.ఎమ్‌.హైస్కూలు- కూకట్‌పల్లి - హైదరాబాద్‌. పదసాహిత్యపరిషత్‌ - టంగుటూరి ప్రకాశంపంతులు జయంతి సందర్భంగా.
26. 'స్నేహ సంధ్య' సమావేశ మందిరం, స్నేహసంధ్య సంస్థ - విశాఖపట్నం.
27. మేడిచర్ల గ్రామంలోని శివాలయ ప్రాంగణం - కె.కోటపాడు దగ్గర, విశాఖజిల్లా.
28. వడ్డాది, చోడవరం, ప్రభుత్వ పాఠశాల, బాలల దినోత్సవం సందర్భంగా.
29. హైదరాబాదు - శ్రీరామ కృష్ణాపురం - కొత్తపేట దరి. - విశాఖ శ్రీ లలితా పీఠం మేనేజరు శ్రీవాడరేవు సుబ్బారావు గారి వైవాహిక వజ్రోత్సవం సందర్భంగా.
30. గురజాడ కళాక్షేత్రం - ప్రపంచతెలుగు మహాసభలు - జిల్లాయంత్రాంగం. 2012
31. పద్యకవితా సదస్సు, అనకాపల్లి వివేకానంద హాల్‌ - 2012
32. విశాఖసాహితి - శ్రీలలితాపీఠం సంయుక్తసభ - విజయనామసంవత్సర ఉగాది, 2013.
33 మరియు 34 అవధానాలు. శ్రీ వేంకటేశ్వర భక్తి ఛానల్‌, హైదరాబాద్‌. ఉదయం - మధ్యాహ్నం.
35. 'జయ' ఉగాది, ద్రావిడ బ్రాహ్మణ సంక్షేమసంఘం, లలితాకళ్యాణమండపం, సీతమ్మధార - 2014.
36. 'వైవాహిక అష్టావధానం' - కేవలం వివాహసంబంధమయిన అంశాలతో. సాహిత్య సురభి - విశాఖ పౌరగ్రంథాలయం. 13 మే 2015
విశాఖ పౌరగ్రంథాలయంలో - విశాఖసాహితి ఆధ్వర్యవంలో గురుపూర్ణిమనాడు 2005వ సంవత్సరంలో ఆచార్య సార్వభౌమ శ్రీ వేదుల సుబ్రహ్మణ్య శాస్త్రి సంచాలకత్వలో, ఆచార్య కోలవెన్ను మలయవాసిని అధ్యక్షతన ఈ కార్యక్రమం విజయవంతమైంది.
"సీతకున్ జనియించె కృష్ణుడు చేతి శూలముతో మహిన్" అన్న సమస్యను క్రమాలంకారంలో పూరించిన విధానం, అలాగే అన్న, కన్న, విన్న, తిన్న, అనే దత్తపదిని భాగవతార్థంలో పూరించిన విధానం పండితుల ప్రశంసలను కురిపించాయి.
డా. వి.యస్‌. కృష్ణా ప్రభుత్వ డిగ్రీ కళాశాల, మద్దిలపాలెం, విశాఖలో డా. మీగడ రామలింగ స్వామిగారి సంచాలకత్వంలో మూడవ అవధానంలో ఇచ్చిన సమస్య "ముండవు కావునన్ సుమసమూహము దెచ్చితి నీకు కాన్కగన్". ఈ సమస్యను పూరించిన విధానం ప్రేక్షకుల మన్ననలందింది.
విజయనగరం, మహారాజా సంగీత కళాశాల - విజయభావన సాహిత్యసంస్థ నిర్వహణలో ఉగాది సందర్భంగా చేసిన అవధానంలో దత్తపది అమ్మ, కొమ్మ, నిమ్మ, బొమ్మ. భాగవతార్థంలో అందించిన పూరణ విశేషంగా సబ్యుల్ని ఆకట్టుకుంది. ఇది ఏడవ అవధానం
హైదరాబాదు, శంకరమఠం - పదసాహిత్యపరిషత్‌ నిర్వహణలో - ఆచార్య మంగళగిరి ప్రమీలాదేవి సంచాలకత్వంలో చేసిన ఎనిమిదవ అవధానంలో శ్రీపాక ఏకాంబరాచార్యులు నిషిధ్ధాక్షరి అంశాన్ని నిర్వహించారు. ఆదిశంకరుల గురించి చెప్పిన ఈ పద్యం అందర్నీ అలరించింది.
కొవ్వూరు- బాలాత్రిపుర సుందరి ఆలయప్రాంగణం. "అష్టావధాని" "పండిత" నేమాని రామజోగి సన్యాసిరావు సారధ్యంలో చేసిన అవధానం తలమానికమైంది. పండితవర్గం అందించిన ప్రతి అంశం, పూరణ చిరస్థాయిగా నిలిచేవే.
డా. వి.యస్‌. కృష్ణా ప్రభుత్వ డిగ్రీ కళాశాల, మద్దిలపాలెం, విశాఖలో శ్రీకృష్ణదేవరాయల పట్టాభిషేక పంచశతాబ్ద్యుత్సవాలు సందర్భంగా చేసిన అవధానంలో అన్ని అంశాలు దాదాపు కృష్ణదేవరాయల ఆస్థానపరంగానే వచ్చాయి. ఇచ్చిన అంశాల్లోని క్లిష్ట్నతను సరళమైన పూరణలతో అవధాని రమణీయంగా ఎదుర్కొన్నారు.
విశాఖ జిల్లాపరిషత్‌ సమావేశమందిరం - గిడుగు వెంకటరామ్మూర్తి జయంత్యుత్సవం - తెలుగు భాషాదినోత్సవం సందర్భంగా చేసిన అవధానం విశాఖ జిల్లా యంత్రాంగం నిర్వహించింది. ప్రభుత్వనిర్వహణలో సాగిన తొలి అవధానమిది.
పల్లెపాలెం - ఆంధ్ర కుటీరం, యానాం దరి - పిఠాపురాస్థానకవి శ్రీఓలేటి వేంకటరామశాస్త్రి జయంత్యుత్సవం సందర్భంగా మధునాపంతుల సత్యనారయణ గారి ఆంధ్ర కుటీరంలో పండితుల మధ్య ఈ అవధానం జరిగింది.
20వ అవధానం కలవరాయి అగ్రహారం - గణపతిముని స్మారక మందిరం, బొబ్బిలి, విజయనగరం జిల్లా - గణపతిముని 75వ ఆరాధనోత్సవం సందర్భంగా.
రాజమహేంద్రవరంలో కళాగౌతమి సాహిత్య సంస్థ ఆధ్వర్యంలో పార్వతీశ్వరశర్మ ద్విగుణిత అష్టావధానాన్ని నిర్వహించారు.
2015 నవంబరు 18,19,20 తేదీల్లో ,విశాఖపట్నంలో జరిగింది. "కవిశేఖర" కొండేపూడి సుబ్బారావు శతజయంతి ఉత్సవాల సందర్భంగా ఈ కార్యక్రమం జరిగింది. ఈ శతావధానంలో శ్రీ పార్వతీశ్వర శర్మ చెప్పిన పద్యాలు ఆయన పాండిత్యానికి, పద్యనిర్మాణ నైపుణ్యానికి, భావగాంభీర్యానికి, చమత్కారానికి మచ్చుతునలుగా భాసించి సభాసదులైన రసజ్ఞుల ప్రశంసలందుకున్నాయి. పార్వతీశ్వరశర్మ ప్రజ్ఞాప్రభాసాలకు సూచకంగా "ప్రసన్న భారతి" సాహిత్య సంస్థ "అవధానభారతి" అన్న బిరుదంతో శ్రీ రాంభట్ల పార్వతీశ్వర శర్మగారిని సత్కరించింది.
చమత్కారపద్యాలు
నల్లి బాధ
మెత్తని పాన్పుపైన మరి మేలిమి దుప్పటి కప్పినారుగా
నెత్తియు చూడగన్ దిగువనేరుగ నల్లులు దర్శనమ్మిడెన్
బిత్తర పోయితిన్ మదిని భీతియు పుట్టెను నేమిసేతునే
నిత్తరి,నెందు బోయెదను నిద్రయు బట్టదు నీరజేక్షణా!
దోమ
సీ పల్లె సీమలనైన పట్టణంబులనైన
విరివిగా మశకమ్ము దిరుగుచుండు
పూరిపాకలనైన, పుత్తడిండ్లను గాని
విరివిగా మశకమ్ము దిరుగుచుండు
జాతివర్గములన్న నీతి యేమియులేక
కులమతంబుల లింగ కొలత లేక
పేద ధనిక యన్న భేద మింతయు లేక
విరివిగా మశకమ్ము కరచునయ్య
తొండ మాశుగమ్ముగ చేర్చి తోలు గుచ్చి
రుధిర మాస్వాదనము జేయు మధురముగను!
అట్టిదోమలు సాధ్యమా అంతమగుట?
యెందరెందరు గద్దెల నెక్కిరేని!!
శునకం
దొంగల భయమా యుండదు
హంగయె శునకాల పెంప దాహా భువిలో!
ముంగిది యరవదు, శునకపు
సంఘంలో చేరి నన్ను సతమత పరిచెన్
అవధానాన్ని పేకాటతో పోలుస్తూ...
పేకముక్కకలియ పైకమ్ము మనదౌను
పాదమమరినంత పద్యమౌను
చేయితిరుగకున్న చింతయే మిగులురా
పదము తట్టకున్న పరువెపోవు
నీటి యెద్దడి:
అంబరంబున కేగిపోవగ నావిరై నదులన్నియున్
వెంబడించెను నీటి యెద్దడి వేగవేగమె వాడలం
దంబుధీ జలముప్పు నీరయె నన్నమే కఱవాయెనో
సాంబ శంకర! గంగ వీడుము సర్వలోక శుభంకరా!
తాంబూల సేవనం
తమలపాకుమీద తగినంత సుధరాసి
చిన్నముక్కతీసి చెక్కవేసి
వేలుపట్టినంత వేసిమసాలాను
చుట్టి తెచ్చితేను చూడు రుచిని
ధారావాహికలు
వంటమానివేసి వనితలందరు చేరి
టీవి చూడనేర్చె ఠీవిగాను
సీరియల్సు చూచి చేరి యేఢ్తురుకదా
యేడ్పు సీరియల్సె యెందు జూడ
నాయకుల తీరు
మాకే మీ ఓటనుచున్
మోకాలున మ్రొక్కుచుంద్రు పొల్పుగ ప్రజకున్
యీకాలపు టెన్నికలన్
హా! కాసుల నాయకత్వమబ్బెన్గదరా!"చి. రాంభట్ల పార్వతీశ్వర శర్మ చేసిన అష్టావధానము, రూపక పాత్రధారణ, ప్రసంగాలు చూచి, విని పద్యావిద్యాసరస్వతికి ఇతడు చేసిన సేవను చూచి ఎంతో సంతోషిస్తున్నాను. సారస్వత రంగంలో ఇంకా ఇంకా పైకి రాగల గుణగణములు, వినయ సౌశీల్యాది లక్షణాలు సమృద్ధిగా ఉండటం చేత భవిష్యత్తు మరింత బాగుండగలదని ఆశిస్తున్నాను. ఇప్పుడు చేసిన శతావధానం ఒక ప్రారంభం మాత్రమే. సమస్యాపూరణలు మొదలైనవన్నీ ప్రశంసనీయంగా ఉన్నవి. పరమేశ్వరి ఇతనికి అభీష్టసిద్ధిని ప్రసాదించుగాక."
- జగద్గురు కుర్తాళం శంకరాచార్య, విశాఖ శ్రీ లలితాపీఠాధిపతి, పరమహంస పరివ్రాజకాచార్య శ్రీ శ్రీ శ్రీ సిద్దేశ్వరానంద భారతీ మహాస్వామి
ఉ|| నీదు శతావధానమున నిండిన పద్యములెల్ల చూచి ప్ర
హ్లాదనమందినాను; విషయమ్మును- చెప్పిన తీరు- శబ్దసం
పాదన- శైలి- ధార- ప్రతిభామయమై వెలిగొందె; నింకనున్‌
సాధనతో సమగ్రమగు సాహితిలోన సమర్థుడౌననన్‌!
- మాడుగుల నాగఫణి శర్మ , అవధాన సరస్వతీ పీఠం , హైదరాబాద్.
"ఆత్మీయులు, ప్రతిభామూర్తి శ్రీరాంభట్లపార్వతీశ్వర శర్మగారి శతావధాన పద్యాలు చదువుతూ ఉంటే ఆనందమకరందరసాస్వాదనం చేసినట్లనిపించింది. ధారా శుద్ధి, ప్రసన్నత, మంచి ఊహలపోహళింపు, సద్య:స్ఫురణ - ఇత్యాదిగా అవధానప్రతిభామూర్తికుండదగిన లక్షణాలన్నీ ఈ కవికి పుంజీభూతంగా, రక్తనిష్ఠమై ఉన్నాయి."
శా|| పద్యారంభములందు నెత్తుగడనుద్భాసించు అందాలు; రం
గద్యుక్తిన్‌ సుమనోహరంబయిన ముక్తాయింపులెన్నన్‌ భళీ!
హృద్యంబౌ అవధానవిద్య పదిలంబెంతేని నీబుద్ధి, వి
ద్వద్యోధాగ్రణి! పార్వతీశ్వరకవీంద్రా! నిన్‌ ప్రశంసించెదన్‌!
- డా. మేడసాని మోహన్‌ , తిరుపతి.
ఉ|| ప్రాణము పోయగా పరమపావనమైన వధాన విద్యకున్
ధ్యానము చేసి, పద్యములు ధారణజేసి శతావధానివై
రాణ తనిర్చితంట! యిదెరా యవధానమనంగ, తెన్గు మా
గాణము నేలగా తగు వికాసము నందుమ పార్వతీశ్వరా!!
- డా. గరికిపాటి నరసింహారావు, హైదరాబాద్.
మ|| అవధానామ్రపికీ నినాద గతితో నాహ్లాదమున్ పంచుచున్
కవితారమ్యవనీ విహార కరికిన్ కంఠీరవ ఖ్యాతివై
నవ భావంబులు, శబ్ద ధింధిములు విజ్ఞానాబ్ధి తారంగముల్
అవధానంబున పార్వతీశ్వరకవీ ఆద్యంతమున్ గూర్చితే!!
శ్లో. "శ్రీరాంభట్లకులాంభోధే: అవధాని సుధాకరమ్‌
పార్వతీశ్వరశర్మాణం పాయాద్వాణీ నిరంతరమ్‌"
"అవధానం చెయ్యడమే గొప్ప అనుకుంటే, శతావధానం చెయ్యడం చాలా గొప్ప. ఎంతో సాధన, ప్రతిభ, ధారణ మొదలగు అంశాలు ఉంటేనే గాని సాధ్యపడని విశిష్ట ప్రక్రియ. అలాంటి విశిష్టప్రక్రియను అతి పిన్న వయస్సు(26)లో మన శర్మ చేయడం, కృతకృత్యుడు కావడం నాకు ముఖ్యంగా చాలా ఆనందదాయకం.
శర్మ! అక్షర శిల్పుల చలువతోడ
దేశ దేశాల నీకీర్తి తిరుగుగాక!!
శతశతావధానాలతో సాగుగాక!!
తెలుగు వెలుగుతో నీప్రభ వెలుగుగాక!'
1. ప్రబంధనాయికగా ఊర్వశి - ఎ.వి.ఎన్‌. కళాశాల, విశాఖ.
2. శ్రీమద్రామాయణ కల్పవృక్షంలో వ్యతిరేక స్త్రీపాత్రలు - అనుకూలభావాలు - సిద్ధార్థకళాశాల, విజయవాడ.
3. గుఱ్ఱం జాషువ కవిత్వం - ఔచిత్యపోషణ - తెలుగుశాఖ, ఆంధ్రవిశ్వకళాపరిషత్‌.
4. ప్రసాదరాయ కులపతి అవధానసరస్వతి - ప్రభుత్వడిగ్రీకళాశాల, సిద్ధిపేట, మెదక్‌జిల్లా.
5. వేంకటరామకృష్ణ కవుల "ఔచిత్య విచారచర్చ" - అనువాద పద్ధతి
6. శ్రీ ఆముజాల నరసింహ మూర్తి "కన్నకూతురు" సాంఘికనాటకం - స్త్రీవాదాంశాలు.
7. నలుగురూ నడిచే త్రోవలో "ముళ్ళకంపలు"
1. నోరి నరసింహ శాస్త్రి యువరచయిత ప్రోత్సాహక పురస్కారం, హైదరాబాద్ - 2016.
2. ఆంధ్ర సారస్వత సమితి - మచిలీపట్నం - 2016.
3. "అవధాన భీమ" - బిరుదము - నెహ్రూ సాహితీ సమితి - ద్రాక్షారామ - 2016
4. "అవధాన భారతి" బిరుదము - ప్రసన్నభారతి, విశాఖపట్నం. - 2015.
5. శ్రీ మన్మథనామ సంవత్సర ఉగాది విశిష్ట పురస్కారం - విశాఖజిల్లాయంత్రాంగం - 2015
6. 'అవధాన సుధాకర’ బిరుదము - విశాఖసాహితి, శ్రీ లలితాపీఠం సంయుక్తంగా - 2013.
7. పద్యరచనలో ప్రథమ బహుమతి - స్నేహ - అంతర్‌కళాశాలల పోటీలు - 2005.
8. 'అవధాని’ బిరుదము - డా||వి.యస్‌.కృష్ణా ప్రభుత్వడిగ్రీ కళాశాల,విశాఖ - 2006.
9. రాష్ట్రస్థాయి పద్యరచన పోటీలలో ప్రథమ బహుమతి- బ్రహ్మకుమారీస్‌, హైదరాబాద్‌- 2006.
ప్రార్థన పద్యాలు:
అజహరి రుద్రాదులకున్
భజన సులభుడైన వేల్పు వరదాయకునిన్
గజవక్తృ సంస్మరింతును
నిజ భక్తిన్ సర్వకార్య నిర్విఘ్నతకున్
వరవీణా మృదుపాణి! నీ చరణ సేవా భాగ్యమే గోరుదున్!
ధరలో నే కవి కైత చెప్పుటకు నీ దాక్షిణ్యమే దిక్కగున్!
స్వరమై నీ వెద నిల్చినన్ ! గళము తా పల్కున్ గదా శారదా!
స్థిరమోదంబిడి బ్రోచి ! నా ప్రతిభ నుద్దీపింపగా చేయుమా!
వాణీ నీ దయ లేని నాడు జగతిన్ వాక్సూనముల్ విచ్చునే
వీణా పాణి వినోద నాద చయ సంవిత్సంపదాశ్రేణి గీ
ర్వాణీ మ్రొక్కెద సర్వ శాస్త్ర జననీ వాగ్దాయినీ బ్రోచి బ్ర
హ్మాణీ పల్కుల రాణి సంతతము జిహ్వాగ్రమ్మునన్నిల్వుమా!!
వాణికి, నాది నీరజ భవాంచిత రాజ్ఞికి, స్తుత్య నిత్య గీ
ర్వాణ సమాన మానధన పండితషండ రసజ్ఞ సంవృత
శ్రేణికి, ధాతృ మానస వశీకరణాద్భుత కాచ్ఛపేయ ని
క్వాణ వినోదికిన్, కమల పావన పీఠికి నంజలించెదన్
పంచ ముఖంబులన్వెలసి భక్తుల బ్రోచెడు వేదమాత నీ
పంచ్అను చేరి వేడెదను పాదములన్ విడనింక దేవి నే
నెంచితి నీవ దైవముగ నేమని చెప్పుదు నీదు శక్తి రా
యంచయె వాహనమ్ముగ మదార్తిని దీర్చు మదంబరో నతుల్!
కలనైనన్ నిను మరువక
తలతుము రాంభట్ల వంశ దైవమ! సతమున్
నిలకడతో మము గాంచెడి
యిలువేలుపు వేంకమాంబ నెద ప్రార్థింతున్!!
రాంభట్లాన్వయ కీర్తి కేతనమునాన్ రాజిల్లె ముత్తాత, మా
కంభోజాక్షుని భంగి, సద్యశము దా నార్జించె, తద్భిక్షగా
నంభోజాసను భామినిం గొలువ శక్త్యాసక్తి నా కబ్బెనే
సంభావింతును వేంకటార్యుని మదిన్! సత్యమ్ము! నిత్యమ్ముగా!!